Februarie a fost o lună excepțional de caldă în România, cu puține zile cu îngheț și cu multe zile cu maxime de peste 15 C. ANM anunță că luna trecută a fost cea mai caldă lună februarie din ultimii 124 de ani, iar iarna trecută a fost cea mai caldă de până acum în România.
Temperatura medie lunară a aerului pe țară din februarie 2024 a avut valoarea de 7,3 °C. Astfel, februarie 2024 este cea mai caldă din intervalul 1901 - 2024, arată datele ANM.
- Iarna 2023-2024 a fost cea mai caldă iarnă din România, din intervalul 1901-2024, având o temperatură medie pe țară de 3,8 °C. Astfel, a fost depășit recordul anterior, respectiv iarna 2022 - 2023, când temperatura medie sezonieră pe țară a avut valoarea de 3,1 °C, se mai arată în analiza ANM.
Decembrie, ianuarie și februarie sunt considerate luni de iarnă, din punct de vedere meteorologic.
În ultimii șapte ani, temperatura medie pe țară în anotimpul de iarnă a fost pozitivă, iar tendința generală de evoluție a temperaturii în acest anotimp este crescătoare.
În luna februarie 2024 a fost egalată sau depășită temperatura maximă absolută lunară, la 29 de stații meteorologice, fiind depășite chiar și recorduri de la 1958.
- Temperatura maximă lunară din februarie 2024, înregistrată la stațiile meteorologice din rețeaua Administrației Naționale de Meteorologie, a fost de 22,7 °C, la Zimnicea, în ziua de 24 februarie.
Cele mai calde luni de iarnă de până acum la nivelul României au fost februarie 2016, 2002 și 1966. Cea mai caldă lună ianuarie a fost în 2023, iar cea mai caldă lună decembrie, în 2020. Februarie 2024 depășește cu mult recordul de acum opt ani, devenind cea mai caldă lună de iarnă de când există date meteo complete (ultimii 64 de ani).
Temperatura medie a lunii februarie 2024 a avut valori cuprinse între -5,2 °C, la stația meteorologică Vf. Omu și 9,5 °C, la Oravița. Spre comparație, trebuie spus că media lunară multianuală pentru vf Omu în ultimii 60 de ani a fost de -10,3 C.
Temperatura minimă lunară, -18,0 °C, s-a înregistrat la stația meteo Întorsura Buzăului, pe 1 februarie 2024.
Cum a fost februarie în alți ani?
Luna februarie 2023 a avut valori cuprinse între -10,2 °C, la stația meteorologică Vf. Omu și 4,8 °C, la stațiile Calafat și Drobeta-Turnu Severin
Luna februarie 2022 a avut valori cuprinse între -9,7 °C, la stația meteorologică Vf. Omu și 5,6 °C, la Constanța.
Februarie 2021 a avut valori cuprinse între -7,9°C, la stația meteorologică Vf. Omu și 5,1°C, la stația meteorologică Oravița.
Sursa foto: Dreamstime.com